এ প্রশ্নের জবাবে বিশেষজ্ঞদের মধ্যে বিতর্ক জারি ছিল ১৯৩০ খ্রিস্টাব্দ পর্যন্ত। ব্রিটিশ পণ্ডিতরা— বিশেষত জর্জ রাশবি কে— আপ্রাণ চেষ্টা করেছিলেন এটা প্রমাণ করতে যে, ০ জিনিসটা আবিষ্কৃত হয়েছিল ইউরোপে। এবং তা ভারতে পৌঁছেছিল আরব ব্যবসায়ীদের মারফত। ওই দাবির বিরুদ্ধে জুতসই আপত্তি তেমন খাড়া করা যাচ্ছিল না। গ্বালিয়র মন্দিরে উৎকীর্ণ ০ যদি নবম শতাব্দীর শেষের দিকের ব্যাপার হয়, তা হলে তো আরব ব্যবসায়ীরা তার আগে ভারত এসেছে। ০-এর ধারণা তারা বয়ে আনতেই পারে।